Înlocuitoarea Vioricăi Dăncilă în Parlamentul European a postat pe Facebook un clip cu imagini nostalgice din comunism, pe muzica unor maneliști

UPDATE 1 (ora 16.08): La circa o oră după apariția articolului, Gabriela Zoană și-a șters postarea. Iată o captură de ecran cu postarea inițială. Puteți vedea aici filmulețul postat inițial.

Europarlamentarul PSD, Gabriela Zoană, care i-a luat locul Vioricăi Dăncilă după ce aceasta a devenit premier, a distribuit pe contul său de Facebook un clip cu zeci de imagini din România comunistă, acompaniate de melodia a trei cântăreți de manele. Gabriela Zoană și-a însoțit postarea cu textul ”Amintirile fac parte din viața mea și a ta! Vă doresc o duminică plină de lumină în suflet!”.

În colajul video sunt postate imagini de pe litoralul românesc, dintr-o alimentară comunistă, dar și pasageri stând agățați pe scările autobuzelor ticsite. De altfel, un utilizator scrie în comentarii că ”din acest videoclip sincer chiar nu vreau sa mai am de a face cu cozi la oua, pâine sau orice alt aliment sau orice altceva care proslăvea sau ridica la rang maxim conducerea partidului și statului de atunci”.

Melodia din fundal, numită ”Amintiri din copilărie”, este cântată de Asu, Ticy și Bobby, trei cântăreți cu sute de manele postate pe Youtube.

Gabriela Zoană (n. 1979) a intrat în Parlamentul European în acest an, în locul Vioricăi Dăncilă. Ea e membru PSD Argeș și, până să ajungă în PE, a fost director general adjunct la Registrul Comerțului. Din 2010, Gabriela Zoană este doctor în Drept la Academia de Poliţie ”Alexandru Ioan Cuza” din Bucureşti.

Foto: Gabriela Zoană și Viorica Dăncilă (sursa: pagina de Facebook Gabriela Zoană)